作者：刘弇
词牌/韵律：宝鼎现

paragraphs: 浓阴堆积，回野空旷，将回微煦。
还是觉、早梅依旧，清艳枝枝攒晓树。
弄霁影、尽脂凝香蒂，琼削纤葩竞吐。
对几处园林，芳菲消息，都因传去。
取次台榭，等闲院落，偏宜独擅芳步。
长恁恐、寿阳妆面，姑射冰肤成暗妒。
笑杏坞、共桃蹊夸丽，一霎狂风骤雨。
又争似、年年此际，先得东皇为主。
好似雪里精神，曾解恼、游人吟顾。
想当时折赠，端的凭谁付与。
荡醉目、恨同云阻。
画角声将暮。
想异时成实，和羹止渴，还应得路。